《蓦山溪 汉口三宿，灯市喧闻，殊有春意》
清代·周之琦

晴川黄鹤，与我周旋久。天外一帆风，破馀寒、轻装来又。

箫声吹暖，刚是上元时，青嶂月，锦街灯，夜色明于昼。

刘郎重到，往事休回首。冷落旧巢痕，想依然、燕支红透。

桃花开早，何处媚芳春，迎过舫、送归鞍，不及长亭柳。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。